ORDE do 20 de decembro de 2007 sobre aprobación definitiva do proxecto de modificación puntual do Plan Xeral de Ordenación Municipal do Concello do Vicedo na zona do equipamento de sistema xeral  destinado a cuartel da garda civil.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 15/01/2008

O Concello do Vicedo remite o proxecto de modificación puntual referido, solicitando aprobación definitiva, conforme o establecido no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia modificado parcialmente pola Lei 15/2004 (en adiante Lei 9/2002).
I. Antecedentes:
O Concello do Vicedo dispón dun Plan Xeral de Ordenación Municipal aprobado definitivamente o 23 de febreiro de 2001, o cal define a ordenación vixente no ámbito afectado pola presente modificación puntual.
O concello remite á consellería o expediente administrativo acompañado dunha copia do documento aprobado inicialmente e tres copias do proxecto técnico aprobado provisionalmente polo Pleno do concello en datas do 26 de xullo e de 26 de setembro de 2007, respectivamente.
O expediente foi obxecto de informe previo á aprobación inicial polo director xeral de Urbanismo con data do 13 de xullo do 2007 no que se sinalaron seis observacións que se deben corrixir.
Respecto da tramitación administrativa realizada, constan no expediente as seguintes actuacións:
1. Certificación do secretario-interventor, do 9 de agosto de 2007, da aprobación inicial da modificación de referencia, mediante acordo adoptado polo Pleno do concello na súa sesión do 26 de xullo de 2007.
2. Trámite de información pública nos diarios La Voz de Galicia do 19 de agosto de 2007 e El Progreso de Lugo do 24 de agosto de 2007, e no DOG nº 163, do 23 de agosto de 2007.
3. Informes xurídico e técnico emitidos, respectivamente, con datas do 19 e 20 de xullo de 2007, polo secretario municipal e polo arquitecto técnico municipal, respecto da súa conformidade coa lexislación vixente e a calidade técnica da modificación.
4. Certificación do secretario do concello de data 17 de outubro de 2007 da aprobación provisional da modificación do Plan Xeral do Ordenación Municipal, mediante acordo adoptado polo Pleno do concello na sesión xa sinalada.
5. Consta no expediente Decisión do 29 de maio de 2007 da Dirección Xeral de Desenvolvemento Sostible, sobre a non necesidade de avaliación ambiental estratéxica da modificación puntual do Plan Xeral de Ordenación Municipal (PXOM) do Vicedo.
Á vista do indicado constátase que o expediente cumpre, respecto da documentación e tramitación administrativa, as determinacións contidas no artigo 85 da Lei 9/2002, do 30 decembro, de ordenación urbanística e protección do medio rural de Galicia.
II. Consideracións e fundamentación:
II.1. Con data do 20 de decembro de 2007 a Dirección Xeral de Urbanismo elevou informe proposta, no que se expresa o seguinte:
1. A modificación formulada polo Concello do Vicedo ten por finalidade o reaxuste da delimitación dunha zona de equipamento en que se prevé construír unha casa cuartel da Garda Civil cun primeiro volume destinado ás dependencias oficiais e outro para oito vivendas asociadas ao equipamento así como a alteración das condicións de altura e recuamentos actualmente aplicables nela, de xeito que resulte viable esta actuación de claro interese xeral.
2. Foron emendadas as cuestións expresadas no informe previo á aprobación inicial de data do 13 de xullo de 2007.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1. De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello do Vicedo na zona do equipamento de sistema xeral destinado a cuartel da Garda Civil.
2. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOE a normativa e ordenanzas da modificación aprobada definitivamente.
4. Notifíquese esta orde ao concello e publíquese no Diario Oficial de Galicia.
Santiago de Compostela, 20 de decembro de 2007.
María José Caride Estévez
Conselleira de Política Territorial, Obras Públicas
e Transportes